ועדת הכלכלה, כנסת 20, פרוטוקול מספר 125, 2015-12-29 17:30

איתן כבל: ערב טוב.

איתן כבל: אני שמח לפתוח ישיבה רביעית היום של ועדת הכלכלה של הכנסת.

איתן כבל: גברתי מנהלת הוועדה, היועץ המשפטי, הרשמת, הדובר, אורחים נכבדים, אדוני חבר הכנסת אלי כהן.

איתן כבל: הנושא שעל סדר יומנו הוא הצעת חוק הדיור הציבורי (זכויות רכישה) (תיקון – העלאת סכום המחיר הבסיסי), התשע"ה-2015, פ/1896, של חבר הכנסת אלי כהן וקבוצת חברי כנסת.

איתן כבל: חבר הכנסת אלי כהן העביר ביום רביעי שעבר את הצעת החוק בקריאה הטרומית.

איתן כבל: הוא פנה אליי בבקשה, לאור העובדה שמדובר בהצעת חוק בעלת חשיבות מאוד-מאוד גבוהה, שנביא אותה לכדי דיון בוועדה במהירות האפשרית.

<לאה ורון: הוא לא היה צריך להפציר בך הרבה.

איתן כבל: נכון, הוא לא היה צריך להפציר בי.

איתן כבל: אמרתי למנהלת הוועדה, שמייד נרתמה למצוא את הזמן.

איתן כבל: למרות שאנחנו בסוף שנה ובלחץ באמת גדול בנושאים כאלה ואחרים אנחנו מקיימים כאן את הדיון ברגע זה.

איתן כבל: תיכף אתן לאדוני להציג את הדברים.

איתן כבל: אני כבר אומר לכם, אני רוצה להיות מאוד ממוקד ולכן הבאתי את זה עכשיו.

איתן כבל: בדיונים לקראת הקריאה השנייה והשלישית נפתח דיון רחב יותר.

איתן כבל: הרצון הוא פשוט "להריץ".

<לאה ורון: לקדם את הצעת החוק.

איתן כבל: לקדם את הצעת החוק כדי שהיא תובא להצבעה.

איתן כבל: גם בגלל השעה וגם כי אני צריך ללכת וגם כי תינתן לכולנו ההזדמנות עוד לומר את הדברים.

איתן כבל: תודה, חברה כנסת אלי כהן, בבקשה.

אלי כהן: קודם כול, תודה רבה לך, אדוני היושב-ראש.

אלי כהן: בפתח דברי אני קודם כול רוצה להודות לך על הרגישות החברתית הגדולה שהפגנת כאן בעצם קיום הישיבה בתוך פרק זמן קצר מאוד, וגם לך גברתי מנהלת הוועדה ולכל צוות הוועדה על ההירתמות המהירה.

אלי כהן: באמת יש לי הערכה גדולה.

אלי כהן: ציינת גם, אדוני, שאמנם אני היוזם עם קבוצת חברים.

אלי כהן: אני זוכר שלפני 3 חודשים כשפניתי אליך לקחת חלק בהצעה ולהיות יוזם אתה כמובן הצטרפת וזה מעיד על החשיבות שאתה רואה באותו נושא חברתי של הדיור הציבורי.

אלי כהן: זה בהחלט חשוב ועל כך נתונה תודתנו והערכתנו.

אלי כהן: הצעת החוק הזאת במהות שלה היא הצעה פשוטה מאוד.

אלי כהן: היא קובעת שיש להגדיל את תקרת ההנחה מ-705,000 שקל ל-915,000 שקל, ועבור נכים – עד רמה של 1,091,000 שקל.

אלי כהן: אדוני, אני צריך להזכיר לך על מה ההצעה הזאת מבוססת.

אלי כהן: בשנת 2008 נקבעה תקרת ההנחה על 705,000 שקל.

אלי כהן: מאותו מועד ואילך עלו מחירי הדיור ביותר מ-70%.

אלי כהן: יחד עם זאת, התקרה לא התעדכנה.

אלי כהן: אם אנחנו רוצים לממש את תכליתו של חוק הדיור הציבור (זכויות רכישה) אנחנו צריכים כן לאפשר לדיירים להיות הבעלים.

אלי כהן: לצערי במסגרת המדיניות שהיתה במהלך 6 השנים האחרונות, שניכרה במגוון תחומים, גם במסגרת סעיף זה, לא היתה שום כוונה לעדכן את התקרה ולתת לאותם דיירים את אותה זכות בסיסית, כמי שגרים בדירה שלהם עשרות שנים, להיות הבעלים שלה.

אלי כהן: מדובר בהצעה שמדברת על צדק חלוקתי בסיסי, שבו נהוג שהמדינה מעבירה חלק מן הנכסים שלה במקרים מסוימים לידי יחידים, לידי חברות, ולעתים למאות אלפי אזרחים.

אלי כהן: אני חושב שהחוק הזה – וצריך להגיד שהיוזם הראשון שלו היה חבר הכנסת והשר לשעבר רן כהן – צמצם את הפערים החברתיים בצורה משמעותית ביותר.

אלי כהן: הזכות על דירה וקורת גג היא דבר שאנחנו צריכים לספק אותו.

אלי כהן: מי שאין לו קורת גג למעשה יכול להגיע לכדי כך שהוא מזדקן ונתקל בקושי מוחשי ואמיתי.

אלי כהן: נאמר, אגב, על-ידי חלק מן המתנגדים להצעת החוק, הם התייחסו לסוגיה שמא אותם אנשים יורישו משהו לילדיהם.

איתן כבל: רחמנא ליצלן...

אלי כהן: את אותן דירות באמת ראוי- - -

איתן כבל: אני רק רוצה לומר לאדוני, את נושא הדיור הציבורי אני מכיר על בוריו, עוד מהתקופה שרן כהן ואני היינו עוזרים, הוא במשרד הקליטה ואני במשרד הבינוי והשיכון.

איתן כבל: אגיד לך, ואני אומר את זה גם פה לציבור, אם יש משהו שנלחמתי עליו במשרד הבינוי והשיכון, העדפתי לתת לאנשים לא דיור ציבורי אלא יכולת לרכוש, כי זו היתה באמת הדרך יותר מכל דרך אחרת כדי להוציא אותם מהמצוקה.

איתן כבל: זה נותן ביטחון אישי, זה מחזק אותך ומוציא אותך מתוך המעגל.

איתן כבל: שלא נראה אנשים שמעבירים דירת "עמידר" – ואתה מבין בדיוק על מה אני מדבר – מאב לבן, מורישים את זה.

איתן כבל: זה כאילו יש דירה אבל אתה מוריש מצוקה, ולא כולם מבינים את זה.

איתן כבל: זה לא דבר כל-כך גדול.

<קריאה: דור רביעי לעוני.

<קריאה: (מחיאות כפיים)

אלי כהן: אדוני, אומרים שהעשירים משאירים לילדיהם את הונם, והדלים – את עוניים.

אלי כהן: כאן ניתנת להם אפשרות בסיסית.

אלי כהן: אגב, אני רק מזכיר שגם בבריטניה קיבלה הגברת מרגרט תאצ'ר החלטה להעביר את הדירות לכל דיירי הדיור הציבורי.

אלי כהן: ההשפעה של זה על אותם אנשים, לא רק מעצם היותם בעלים אלא גם במסגרת התייחסותם לסביבה, היתה משמעותית מאוד.

אלי כהן: הנה נמצאים כאן גם נציגי משרד האוצר.

אלי כהן: אחרי התדיינות אני באמת שמח שהגענו להבנות.

אלי כהן: אדוני, ברשותך, לא ארצה עוד להוסיף ולהכביר במילים.

אלי כהן: הנושא ברור, התיקון ברור מאליו.

אלי כהן: במקביל חשוב גם להגיד – זה מופיע בהצעת החוק, ונמצא כאן גם ידידי דני גיגי מפורום הדיור הציבורי – במהלך השנה הבאה מכספים שלא למטרת הרכישה – תוכל לתקן אותי מעין נשר ממשרד האוצר – יש יותר מ-800 מיליון שקל להגדלת המלאי וחשוב שיקרה מה שלא קרה בשנים הקודמות, שכל הכספים שהגיעו ויגיעו ממכירת הדירות לא ייעלמו בין סעיפי התקציב השונים אלא ילכו אך ורק לטובת הגדלת המלאי.

אלי כהן: זה מופיע גם במסגרת הסעיף וזה המטרה של הצעת החוק.

אלי כהן: אדוני, אני מניח שבטח נרחיב לקראת הקריאה השנייה והשלישית.

אלי כהן: אני יודע שיש כאן גם חלק מן הנציגים שרוצים לממש את זכותם, רוצים להיות הבעלים ובאמת מחכים בקוצר-רוח, ועבורם אותו סכום, ההנחה שתגדל ב-50,000, 60,000 ו-70,000 שקל, עבורם אותם כמה עשרות אלפי שקלים זה הון עתק.

אלי כהן: לכן אני לא רוצה להכביר במילים אלא להתקדם באמת במהירות לקריאה השנייה והשלישית.

אלי כהן: ושוב, תודה לך, אדוני, על הקדשת הזמן לנושא.

איתן כבל: אתן רשות דיבור אבל ממש בקצרה.

איתן כבל: על זה נאמר בבית הכנסת "שלא יהיה טורח ציבור".

איתן כבל: ממש בקצרה כי בסך הכול לא נפריז בהסכמה.

איתן כבל: ברוך-השם נודה לקדוש ברוך הוא באמת, כי זה דרמטי, זה עלייה מאוד-מאוד משמעותית.

איתן כבל: תמיד רצינו עוד יותר אבל זה – אין מה לתאר.

<דני גיגי: אני מקדם מדיניות בפורום הדיור הציבורי.

<דני גיגי: אני רוצה לברך את אלי כהן על הצעת חוק חברתית, הצעת חוק מתקנת, הצעת חוק של צדק חלוקתי, ברוח חוק הדיור הציבורי המקורי.

<דני גיגי: יש פה מהלך מאוד-מאוד נכון.

<דני גיגי: ליוויתי את אלי כהן בתהליך הזה.

<דני גיגי: היו המון התנגדויות, היו הרבה מכשולים לעבור כדי להגיע למצב הזה.

<דני גיגי: הוא התעקש וזה באמת נעשה יחד אתנו.

<דני גיגי: אני רוצה גם להגיד, יש מאבק גדול שצריך להתנהל במקביל, ואני יודע שגם אלי כהן רתום אליו ונרתם אליו, באשר להגדלת המלאי.

<דני גיגי: לא מספיק לדבר על סכומי כסף שנכנסים בחזרה ממכירת הדירות.

<דני גיגי: אנחנו צריכים היום לדבר על מהלך רחב יותר.

<דני גיגי: צריכים להיכנס כספים חדשים לדיור הציבורי שצריכים לבוא או בדמות כספים שמוקצבים בתקציב או בדמות של קרקעות שיוקצו לדיור הציבורי.

איתן כבל: אני לא מרשה, מעבר לברכות לאלי כהן, לפתוח את הדיון.

<דני גיגי: יש את משרד הבינוי והשיכון החדש.

<דני גיגי: אני בהחלט חושב שהשר גלנט עושה עבודה מצוינת.

<דני גיגי: אני קורא להמשיך בעבודה הזאת ובחקיקה הזאת.

<אבינועם צברי: אני אב ל-8 ילדים, מתוכם 3 ילדים נכים החולים בניוון שרירים.

<אבינועם צברי: אני גר כבר 8 שנים בדירת נ"ר בשכונת נווה יעקב בירושלים, בדירה של 4.5 חדרים.

<אבינועם צברי: ביקשתי החלפה של הדירה, אישרו לי החלפה אבל אין דירות שמתאימות למצב שלנו.

איתן כבל: אין דירה בסכום שאתה יכול כדי לרכוש דירה גדולה.

<אבינועם צברי: בדיוק.

<אבינועם צברי: אפילו שאישרו תוכנית נ"ר נוספת ועשו מעל ומעבר, אבל לא היה בנמצא דבר כזה.

<אבינועם צברי: גם הצעת החוק הזאת, שמעלה ב-200,000 שקל את המענק, נראה לי שזה לא פתרון הולם בשבילי כדי לרכוש את הדירה.

<אבינועם צברי: מילא אם זה היה החוק הקודם.

איתן כבל: אבינועם צברי, ברשותך, הבנתי את העניין.

איתן כבל: הצעת החוק הזאת מקדמת את העניין.

איתן כבל: היא לא אמורה לתת פתרון לבעיות שבשבילן יש ועדות חריגים.

איתן כבל: ועדת החריגים אמורה לנסות להתמודד בדיוק עם מקרים כמו שלך, וכבר היו דברים מעולם.

איתן כבל: אני מכיר מקומות אחרים במרכז הארץ ששם כדי לאפשר דיור מתאים למשפחות עם סדר גודל של מספר ילדים – שיהיו בריאים – כמו שלך המדינה היתה צריכה להוסיף.

איתן כבל: זה קרב קשה, לא אמרתי שזה קל, שדורש מלחמות ומאבקים.

איתן כבל: אבל חד-משמעית, במערכת אתה צריך לפנות לוועדה ציבורית ולכל מי שצריך.

איתן כבל: זה קרב, לא אמרתי שהם מחכים רק שתבוא, אני מודע לדברים, אבל בסך הכול התוספת של 200,000 שקל לחלק ניכר מן הציבור במקומות שהוא יכול לקנות – מי שהולך לקנות עכשיו ברוטשילד כנראה זה לא יספיק לו, אבל במקומות שעליהם אנחנו מדברים זה יכול להיות ההבדל בין לקנות לבין להמשיך לחיות באותה מצוקה שבה הם נמצאים.

איתן כבל: מדובר בעשרות אנשים שממתינים.

איתן כבל: יש מאות אנשים שגרים בתוך ישובים.

איתן כבל: יש כאן הזדמנות לשנות את המצב בצורה משמעותית מאוד.

<לאה ורון: אדוני היושב-ראש, אולי כדאי להתחיל לקרוא את הצעת החוק ומי שיהיו לו הערות יעיר.

<לאה ורון: חבל על הזמן.

איתן כבל: בעוד 10 דקות אסיים את הדיון.

<לאה ורון: גם ליועץ המשפטי יש הערות להצעת החוק.

<לאה ורון: חבל.

איתן כבל: נקרא את הצעת החוק ונאשר אותה לקריאה הראשונה.

איתן כבל: אני רק מבקש, מי שרוצה לברך, בהכנה לקראת הקריאה השנייה והשלישית נאפשר לברך.

<איתי עצמון: הצעת חוק הדיור הציבורי (זכויות רכישה) (תיקון – העלאת סכום המחיר הבסיסי) , התשע"ה–2015 אסביר בקצרה את התיקון המוצע.

<איתי עצמון: מוצע לתקן את סעיף 3 לחוק העיקרי, שעניינו מחיר דירה ציבורית.

<איתי עצמון: מחיר דירה ציבורית לצורך רכישה לפי החוק הוא המחיר שמתקבל ממכירה ממוכר מרצון לקונה מרצון, כלומר המחיר בשוק החופשי, שממנו מופחת סכום שהופך למענק, כלומר מענק מותנה.

<איתי עצמון: על סכום המענק הזה יש מספר הגבלות בחוק היום.

<איתי עצמון: המענק המותנה המרבי לא יעלה על 90% מהמחיר הבסיסי, כלומר המחיר בשוק החופשי, באזור עדיפות לאומית, או 82.5% מהמחיר הבסיסי באזור אחר; וכן אותה תקרה, שמוצע לתקן כעת, שאם המחיר הבסיסי גבוה מ-705,000 שקלים חדשים לא יחושב המענק המותנה אלא לגבי אותו סכום.

<איתי עצמון: כאן מוצע, כאמור, להעלות את הסכום הזה.

<איתי עצמון: אדוני, רציתי להעלות שתי נקודות קצרות לגבי המצב המשפטי היום.

<איתי עצמון: נושאים רבים בחוק העיקרי, ובהם עניינים הנוגעים ליישום סעיף 3, אמורים להיות מוסדרים בתקנות שאמור להתקין שר הבינוי והשיכון באישור ועדת הכלכלה, ובהם קביעת אזורי עדיפות לאומית, שהמתגוררים באותם אזורים זכאים להנחות גדולות יותר, הקמת ועדת חריגים לעניין נכים שאינם בעלי נכות צמיתה של 100% כאמור בסעיף קטן 3(ג).

<איתי עצמון: התקנות הללו הובאו לאישור הוועדה בכנסת הקודמת אך בשל סיבות שונות הן לא התקדמו.

<איתי עצמון: רציתי לשאול את נציגי משרד הבינוי והשיכון, גם לאור חילופי השרים וחילופי הממשלה, אם ומתי יש בכוונתם להביא את התקנות האלה לאישור ועדת הכלכלה.

<רן מלמד: יש לי עדכון בשבילך בנושא הזה.

<רן מלמד: עתירה שהגישה עמותת "ידיד" והסתיימה לפני מספר שבועות חייבה את משרד הבינוי והשיכון להקים בתוך חודש וחצי, עד סוף חודש ינואר, ועדה זמנית עד אשר ייחתמו התקנות, כך שכל נכה שירצה להגיש בקשה להנחה על-פי הוועדה הזאת יוכל לעשות את זה דרך ועדה זמנית.

<רן מלמד: אנא תפיצו את המידע הזה הלאה.

<איתי עצמון: ובכל זאת, מה תשובת משרד הבינוי והשיכון לגבי הסדרת הנושא בתקנות כפי שמחייב החוק?

<יאיר לנג: אני מנהל מחלקה בכיר במשרד הבינוי והשיכון.

<יאיר לנג: שוחחתי היום בצהרים גם עם היועץ המשפטי של הוועדה.

<יאיר לנג: לצערי, אני פותח ואומר, אני לא הרפרנט של החוק כך שאני לא מכיר את תהליכי החקיקה בכל הקשור לתקנות.

<יאיר לנג: אבהיר משהו לאדוני.

<יאיר לנג: לצערי לא קיבלנו בקשה להתייחסות לגבי הנושא הזה.

<יאיר לנג: אם זה חשוב לוועדה, אנחנו מוכנים לפנות לרפרנט של החוק בתוך משרד הבינוי והשיכון ולשר ולברר כיצד אפשר לקדם ולהשיב לוועדה לגבי ההתקדמות של החקיקה, בתוך כמה זמן נגיש את התקנות.

איתן כבל: התפתחתם במשרד מאז הייתי שם...

<יאיר לנג: הרפרנט של החוק, אדוני, לא יכול היה להגיע, לצערי היו לו התחייבויות קודמות.

איתן כבל: אתה לא יודע כמה התחייבויות קודמות היו לי וויתרתי עליהן.

<יאיר לנג: אני מאמין, אדוני, אבל רק אבהיר שהיועץ המשפטי של הוועדה לפי דעתי קיבל תשובה בשיחה שהוא קיים אתי.

<איתי עצמון: התשובה היא לוועדה, לא לי אישית.

<יאיר לנג: ניתן היה לבקש מאתנו להכין תשובה.

<יאיר לנג: אני חושב שאפשר לענות על זה בהכנה לקראת הקריאה השנייה והשלישית.

איתן כבל: אני מרשה לעצמי לנזוף במשרד על כך שלא הגיע לכאן הרפרנט.

<לאה ורון: נעביר את הנזיפה למנכ"ל המשרד.

איתן כבל: אני לא יודע מי היה צריך להגיע לכאן מן המשרד, יכול להיות שזה אפילו אחד החברים שלי, אבל לא נכון שהוא לא הגיע.

איתן כבל: יש כאן התנהלות של הוועדה.

איתן כבל: זה כבודה של הוועדה, לא רק הכבוד שלי.

איתן כבל: על כבודי אמחל, אבל יש כבוד לוועדה.

איתן כבל: פה אני לא איתן כבל, אני יושב-ראש ועדה של הכנסת, שהיא הריבון.

איתן כבל: היום אני פה ומחר זה מישהו אחר, אבל הוועדה היא הריבון.

איתן כבל: לכן אני אומר את הנזיפה ואני רואה את זה בעין לא טובה.

איתן כבל: אני אומר את זה לפרוטוקול.

איתן כבל: אני מבקש להעביר את המסר.

איתן כבל: על פחות מזה אמרתי דברים מאוד-מאוד חריפים.

<יאיר לנג: אני מבין, אבל אם אדוני מתעקש אנחנו יכולים לנסות לברר גם עכשיו.

איתן כבל: זה לא שאלה של התעקשות.

<איתי עצמון: אפשר היה לברר גם מאז הצהרים.

איתן כבל: אני מעלה את זה, לא אעכב את הצעת החוק בגלל זה, אבל נצטרך לקבל את ההתייחסויות.

<איתי עצמון: נושא נוסף שרציתי להעלות הוא לעניין עדכון הסכומים, שהוא נושא שמתעורר אגב הצעת החוק.

<איתי עצמון: בסעיף 19 לחוק כנוסחו היום יש הוראה שמחייבת את עדכון כל הסכומים שנקובים בחוק העיקרי.

<איתי עצמון: אני קורא את הסעיף: "הסכומים הנקובים בחוק זה ישתנו לפי שיעור עליית המדד מהמדד הידוע ביום תחילת החוק" – שהוא 1 בינואר 2013 – "ועד המדד הידוע במועד שבו חתם הזכאי או הדייר הממשיך, לפי העניין, על החוזה לרכישת הדירה".

<איתי עצמון: מבירור שערכתי אני מוכרח לומר שלא הצלחתי להבין איך מיושם הסעיף זה.

<איתי עצמון: ההוראות שאני מכיר בחקיקה מחייבות לפרסם איזו הודעה, בדרך כלל ברשומות, על עדכון הסכומים, כך שהסכומים המעודכנים בעצם משולבים לגוף החוק.

<איתי עצמון: ברור שבעניין שכרגע מוצע לתקן לא מדובר על עלייה כל-כך משמעותית אבל בכל זאת החוק הוא לדורות, הוא לשנים וראוי שיהיה מנגנון עדכון לפי מדד שאכן יופעל.

אורי מקלב: אדוני היושב-ראש, אולי לפי מדד דיור ולא לפי המדד הכללי.

אורי מקלב: זה יכול ליצור גם שינוי ושאלי כהן לא יצטרך לבוא בכל שנה ולחוקק כאן חוקים לטוב ולמוטב.

איתן כבל: מניסיון, אני מוכן להמר שאין עדכון אוטומטי על-פי החוק.

איתן כבל: אני מכיר את זה.

איתן כבל: במקום מסודר הצעת החוק הזאת היתה מיותרת כי ממילא העדכון היה מוצא עצמו מתוזמן אל תוך המציאות הכלכלית היומית, כי במקומות מסוימים בעבר בשכר הדירה שקיבלת אולי היית יכול לשכור חדר.

איתן כבל: אני לא רוצה לפתוח כאן את הדיון, זה דיון אחר.

אורי מקלב: לא נראה לי שזה הדביק את העלייה הדרמטית במחירים.

אורי מקלב: אני חושב שגם מדד יוקר הדיור לא מעודכן, אבל שם זה יותר העלויות של הבנייה, המלט, זה לאו דווקא מחיר הדירות אלא היצע וביקוש.

איתן כבל: אנחנו מציעים שהשר יפרסם הודעה ברשומות על הסכומים המעודכנים.

איתן כבל: צריך שזה ייעשה ואז הסיפור יבוא על מקומו בשלום.

איתן כבל: לדיון הבא אני מבקש גם כן שיהיה נציג.

<איתי עצמון: בדיון הבא אפשר לבחון גם איזה מדד ישמש לעדכון, זה נושא שאפשר לפתוח.

איתן כבל: אני מעמיד להצבעה את הצעת החוק.

איתן כבל: מי בעד?

איתן כבל: ירים את ידו.

איתן כבל: מי נגד?

איתן כבל: חבר הכנסת אלי כהן מחליף את חבר הכנסת רועי פולקמן.

איתן כבל: בעד – 3

איתן כבל: נמנעים – אין

איתן כבל: הצעת החוק נתקבלה.

<איתי עצמון: אני רוצה להבהיר את החלטת הוועדה.

<איתי עצמון: הוועדה הצביעה גם על הצעת החוק כפי שקראתי, ובנוסף לכך גם על תיקון של סעיף 19 לחוק העיקרי לגבי עדכון הסכומים.

<לאה ורון: אנחנו נדרשים לקבל התייחסות של משרד האוצר, האם הצעת החוק כרוכה בעלות תקציבית, לפני שמעלים אותה לקריאה הראשונה.

<מעין נשר: הצעת החוק כרוכה בעלות תקציבית.

<לאה ורון: את מעדיפה לומר שהיא כרוכה בעלות תקציבית ולהעביר לנו את העלויות מוקדם ככל האפשר כדי שנצרף את זה לקריאה הראשונה או שאת רוצה להתייחס לזה עכשיו?

<מעין נשר: אני רוצה להעביר לוועדה בכתב באופן מסודר, אבל כן הצעת החוק כרוכה בעלות תקציבית.

<מעין נשר: נעביר לוועדה באופן מסודר את הפירוט בדיוק כמה.

<לאה ורון: נבקש שזה יעבור בשבוע הבא כדי לא לעכב את הצעת החוק.

<מעין נשר: מבחינתי נעביר את זה היום.

איתן כבל: אני רוצה לקצוב את הזמן: עד לא יאוחר מיום ראשון.

איתן כבל: אסביר למה.

איתן כבל: לא עשיתי את כל הדרך המהירה אלא כדי שביום שני הקרוב נעלה את הצעת החוק, בלי נדר, למליאה.

איתן כבל: אני רוצה שביום הראשון הקרוב הצעת החוק כבר תעלה לאישור לקריאה הראשונה במליאת הכנסת.

איתן כבל: אני לא רוצה שבגלל עניין טכני הצעת החוק תתעכב.

איתן כבל: מבחינתי בפרק הזמן הכי מהיר אני כבר רוצה להביא את הצעת החוק לאישור לקריאה השנייה והשלישית אז אנא על תעכבי.

איתן כבל: את נושאת על כתפיך את כל העול.

<מעין נשר: מקובל עלינו.

<מעין נשר: אין בעיה.

<מעין נשר: נעביר את זה כמה שיותר מהר.

אלי כהן: רק חידוד אחד על מנת לדייק.

אלי כהן: אפשר להגיד שזה אובדן הכנסה ולא בהכרח עלות.

אלי כהן: זו נקודה חשובה.

איתן כבל: אני מניח שלא היו מסכימים לתת לך להעלות את הצעת החוק הזאת אם הדברים לא היו מובאים בהסכמה.

איתן כבל: הצעת החוק אושרה להעלאה לקריאה הראשונה, לדיון בקריאה הראשונה במליאה, ותחזור אלינו בהמשך להכנה לקראת הקריאה השנייה והשלישית.

<רן מלמד: יש לו שלוש הערות.

<רן מלמד: אתחיל בברכות גדולות.

<רן מלמד: זה חוק נחוץ וחשוב ונדרש, ואני מניח שהוא לא יהיה האחרון.

<רן מלמד: הערה שנייה, אני רוצה לחזור על הבקשה שלי ולהשתמש בשירותים הטובים של הוועדה, אולי בהודעה שלה.

<רן מלמד: בעוד כחודש אפשר יהיה כבר, נכים לא רתוקים שרוצים לרכוש את הדירות שלהם ומגיעות להם על-פי החוק הנחות יוכלו להגיש בקשות למשרד הבינוי והשיכון.

<רן מלמד: תהיה ועדה זמנית עד שיאשרו את התקנות.

<רן מלמד: דבר שלישי, ואני יודע שהוא נוגע להכנה לקראת הקריאה השנייה והשלישית אבל אם משרד הבינוי והשיכון ומשרד האוצר קצת יחשבו על כך אודה להם.

<רן מלמד: יש בעיה גדולה מאוד ברכישת דירות בירושלים.

<רן מלמד: ירושלים היא עיר שהמחירים בה מאוד-מאוד גבוהים.

<רן מלמד: אולי אפשר לעשות איזה מהלך עם השר אלקין, שאני מבין שאחראי על תיק ירושלים בממשלה, ולאגם תקציב לטובת תושבי ירושלים בעניין הזה כי הם סובלים מקושי רב מאוד ברכישת דירות.

<יענה משה אהרון: במיוחד שאין לנו הכנסות.

<נעמי מורביה: אני נציגת פורום ארגוני הנכים, חברה בפורום ארגוני הנכים ויושבת-ראש מטה מאבק הנכים.

<נעמי מורביה: קודם כול אני רוצה כמובן לברך בשמנו.

<נעמי מורביה: אנחנו 4-5 שנים נאבקנו בעוז.

<נעמי מורביה: באמת אני מברכת את חבר הכנסת אלי כהן.

<נעמי מורביה: נפלת לנו משמים, באמת.

<נעמי מורביה: ממש ציפינו למהלך הזה.

<נעמי מורביה: הייתי רוצה להוסיף בקשה קטנטנה, פצפונת, לקראת הקריאה השנייה והשלישית, להחזיר עטרה ליושנה.

<נעמי מורביה: בחוק המקורי היה נהוג שההנחה לנכים רתוקים היא 90%, מעבר ל-5 שנות מגורים בדירה הם היו זכאים להנחה של 90%.

<נעמי מורביה: אני מבקשת להחזיר את זה, בבקשה.

<נעמי מורביה: זה יעזור לנו מאוד.

<נעמי מורביה: פשוט אין לנו מאיפה לקחת הלוואות ומשכנתאות ולא נוכל לרכוש את הדירות.

<נעמי מורביה: תודה רבה.

<יענה משה אהרון: לא יתנו לאנשים.

איתן כבל: אני לא פותח דיון.

איתן כבל: תודה.

<שמחה בניטה: אל"ף, אני מברכת את אלי כהן.

<שמחה בניטה: אני ממש מודה לך שפתחת את זה.

<שמחה בניטה: בי"ת, איתן כבל, אתה מחזיר אותי לימים שאבי יחזקאל מן המפלגה שלך קידם את החוק הראשון, אז אני מברכת את עצמנו שיש לנו אותך כי אתה נראה לי ראוי לקדם את הדבר הזה לטובתנו.

<שמחה בניטה: אני בדיוק בקו של נעמי מורביה.

<שמחה בניטה: אנחנו ירושלמים.

<שמחה בניטה: לגבי המשפחה עם 3 ילדים נכים מנווה יעקב – נווה יעקב היא לא שכונת יוקרה.

<שמחה בניטה: מגיעים אליי הרבה מאוד זוגות של נכים בירושלים אבל המחירים בשמים.

<שמחה בניטה: אף נכה, אפילו במצב הזה של מענק של מיליון שקל, לא יוכל לרכוש דירה.

<שמחה בניטה: אני אומרת לכם, אתם חייבים לבוא לקראת הנכים על כיסאות גלגלים שצריכים מרחב, דירות גדולות יותר בגלל הכיסאות, לבוא לקראתם ולתת לנו סיוע.

<שמחה בניטה: אני קניתי בזמנו דירה של "פרזות" ב-88% הנחה ובזכות זה, האמן לי, התקדמתי.

<שמחה בניטה: אם תעזרו לנו לקדם את הנכים האחרים שממתינים לזה זמן רב מאוד אודה לכם ותבורכו משמים.

<ליליאנה סירקיס: מה שאני רוצה לומר כבר נאמר פה על-ידי חבר הכנסת מקלב, שחשוב סעיף 19 בחוק, הצמדה למדד הדיור.

<ליליאנה סירקיס: זה דבר שאני מבינה שייעשה בהכנה לקראת הקריאה השנייה והשלישית.

<איתי עצמון: אם הוועדה תחליט כך.

<ליליאנה סירקיס: רצוי.

<ליליאנה סירקיס: ועוד נקודה נוספת, הייתי רוצה מאוד שנבדוק בעוד שנה האם באמת ההטבה הזאת מסייעת לאוכלוסיית דיירי הדיור הציבורי לרכוש את דירותיהם, או שאולי עקב העלויות הגבוהות מאוד יש חסמים ואז צריך להקדיש לזה חשיבה נוספת.

איתן כבל: את מעלה נקודה שאנחנו מעלים כל שנה.

איתן כבל: בסדר.

איתן כבל: נכון.

<יענה משה אהרון: אני מ"מיצוי זכויות" בירושלים ומעלה אדומים.

<יענה משה אהרון: קודם כול, אני מברכת אתכם על הצעת החוק, את חברי הכנסת אלי כהן ואיתן כבל.

<יענה משה אהרון: אנחנו כנכים, ואני נכה לא על כיסא גלגלים, לא אוכל לרכוש את הדירה בסכומים האלה כי הקצבה שאני מקבלת היא דמי המחיה שלי בעצם, אני לא עובדת ואין לי שום תוספות ואף בנק לא ייתן לי שום משכנתה עם הסכומים האלה שאיתם אני חיה.

<יענה משה אהרון: הייתי רוצה שתתחשבו בנו הנכים ותעזרו לנו להתקדם וללכת הלאה ולא לעמוד במקום.

<יענה משה אהרון: אני דור שני, אמא שלי חיה ב"עמידר" ואני חיה בבית של שיכון ציבורי ואנחנו רוצים לעצור את זה, למנוע מהדור השלישי לעבור את מה שאנחנו עברנו.

<מזי סיטון: ערב טוב.

<מזי סיטון: אני דיירת בדיור הציבורי במשך 10 שנים.

<מזי סיטון: אני רוצה להקדים לברכות – הברכות לאלי כהן יהיו באופן אישי, וגם בפייסבוק.

<מזי סיטון: אני רוצה לדבר נטו על התקרה הזאת ועד כמה היא חשובה.

<מזי סיטון: המבצע הזה של הדירות באיזשהו מקום נסגר וב-2014 קיבלנו הזדמנות מצוינת כאשר שוב נפתח המבצע הזה.

<מזי סיטון: יאיר לפיד התחייב שיהיו 8,000 מכירות של דירות בשנה וזה יגדיל את היקף הדיור הציבורי.

<מזי סיטון: מה שקרה, אף אחד לא בא לקנות.

<מזי סיטון: הגענו למצב שחצי מיליון שקל שאני צריכה לתת על דירה, בגלל התקרה הזאת, שהיתה 705,000 שקל, שמאים העריכו את הדירה שלי במיליון שקל, עם כל ההנחה שלי – לא אומר שזה לא מציב אותנו ברף גבוה, אך עדיין אין לי בור של כסף להוציא.

<מזי סיטון: זה מבורך כי למרות עליית מחירי הנדל"ן ברור שגם היתה פה כוונת מכוון לא למכור לנו את הדירות, מר איתן כבל.

<מזי סיטון: התקרה הזאת נתקעה לנו, זה 200,000 ויותר "חאווה", וסליחה על הביטוי מן הרחוב, אבל זה היה סתם מס.

<מזי סיטון: אף אחד לא נגע בעניין התקרה.

<מזי סיטון: בצורה מינורית נגעו בזה פה בכנסת.

<מזי סיטון: לכן עליתי לתוכנית "סדר יום" של קרן נויבך עם חברת הכנסת אורלי לוי אבקסיס ואז הבינו שלא ייתכן שנבצע נהירה המונית ל"עמידר" ונחזור אחורה.

<מזי סיטון: זה היה מטורף.

<מזי סיטון: אם לפני 8 שנים הדירות האלה נקנו ב-100,000 שקל אני מצפה שהיות ומחירי הנדל"ן עלו ב-70% זה יעלה 200,000 או 250,000 שקל.

<מזי סיטון: ביקשו חצי מיליון שקל.

<מזי סיטון: זה עוזר לנו המון, לי בכל אופן זה עוזר המון.

איתן כבל: אם לא נסיים זה יעלה עוד...

<מזי סיטון: חשוב לי לגעת בנקודה הזאת שאף אחד לא נגע בה, אף אחד לא נגע בתקרה הזאת.

<מזי סיטון: מה שאלי כהן עשה מבורך.

<מזי סיטון: אני מאחלת לו את כל הטוב שבעולם.

איתן כבל: גם אנחנו מאחלים.

<רויטל איש: אני לא אבלבל לכם הרבה את השכל היום.

<רויטל איש: בדרך כלל אני מבלבלת את השכל אבל היום לא.

<רויטל איש: היום אני רוצה להגיד תודה רבה לאלי כהן שבאמת עשה מהלך גדול מאוד, וגם לך, אדוני היושב-ראש, שנפגשנו פה בחוץ לפני שבוע ונתתי לך את דף העמדה שלנו, על שהרמת את הכפפה וניגשת אתו ביחד.

<רויטל איש: אנחנו מודים לכם, תומכים בכם ואוהבים אתכם.

<רויטל איש: תודה.

איתן כבל: הישיבה נעולה.

איתן כבל: סעו בזהירות.